Norstedts Förlagsgrupp

Norstedts Förlagsgrupp AB er et svensk konsern av bokforlag. Norstedts förlag er det eldste forlaget i Sverige som ennå gir ut bøker og er et av Sveriges største. Det ble grunnlagt i 1823 av Per Adolf Norstedt under navnet P. A. Norstedt & Söner.

Forlaget 

Norstedts Förlagsgrupp består av Norstedts, som gir ut voksenbøker, og (fra 1998) Rabén & Sjögren, som gir ut barnebøker. Fram til 2009 ble også andre forlagsnavn fra flere forlag som ved sammenslåinger, oppkjøp etc hører til historien til forlagsgruppen, som Prisma, Nautiska Förlaget, Norstedts Akademiska, Tivoli, Eriksson & Lindgren, Tiden og Gammafon. Blant forlagsnavn som ikke lenger ble benyttet kan en legge merke til AWE/Gebers og PAN.

Konsernet har cirka 130 ansatte og utga i 2013 omkring 400 nye bøker og en omsetting på cirka 500 millioner svenske kroner. Det er også deleiere i flere bokklubber, som Barnens Bokklubb, og i flere andre, mindre bokforlag. Norstedts Förlagsgrupp eies av Kooperativa Förbundet (KF). I mars 2010 etablerte KF et felles forretningområde for bok- og forlagsvirksomheten – det vil si Akademibokhandeln, Bokus, bøker innen Coop og Norstedts Förlagsgrupp. Hensikten var å utnytte de muligheter som finnes innen medieområdet og møte de forandringer som skjer på bokmarkedet.  

Ved årsskiftet 2012/2013 ble KF Media oppløst og Norstedts Förlagsgrupp ble igjen et eget selskap med et eget eksternt styre. 
Norstedtshuset på Riddarholmen i det sentrale Stockholm er hovedkontoret. Administrerende direktør er Peter Wilcke, som etterfulgte Maria Hamrefors 1. januar 2013.

Blant svenskspråklige forfattere som har kommet ut på Norstedts eller noen av forlagene som er nevnt ovenfor er Hjalmar Gullberg,  Maria Lang, Stig Dagerman, Birgitta Stenberg, Pär Rådström, Elsa Grave, Ingmar Bergman, Per Olov Enquist, Agneta Pleijel, Torgny Lindgren, Astrid Lindgren, Barbro Lindgren, August Strindberg, Henning Mankell, Sigrid Combüchen, Anders Ehnmark, Mikael Niemi, Majgull Axelsson,  Torbjörn Flygt, Carl-Henning Wijkmark, Jonas Hassen Khemiri, Frans G. Bengtsson, Kjell Espmark, Per Odensten, Jonas Gardell, Jan Guillou, Stieg Larsson, Runar Schildt, Prins Wilhelm.

Blant utenlandske forfattere er nobelprisvinnere som Mario Vargas Llosa, Jean-Marie Gustave Le Clézio, Orhan Pamuk, Imre Kertész og Claude Simon i tillegg til andre kjente forfatterskap som Graham Greene, Suzanne Brøgger, J.R.R. Tolkien, Isabel Allende og J.K. Rowling.

Som ordbokforlag har Norstedts hatt en ledende stilling i Sverige, ikke minst som utgiver av Svenska Akademiens ordlista över svenska språket, men også takket være andre store og regelmessig oppdaterte ordbokverk. Norstedts ordbøker finnes fra 2008 også som en nettjeneste, ord.se. I dag finnes de fleste av Norstedts ordbøker som app'er, både til iPhone og Android.

I 2008 kjøpte Norstedts Lantmäteriverkets avdeling for kommersielle kartprodukter.

Historie
Forlaget startet ved at Per Adolf Norstedt kjøpte opp J. P. Lindhs enkes trykkeri i 1821; dette trykkeriet hadde røtter i Kungliga Tryckeriet som ble grunnlagt i 1526. I 1823 opptok han sine sønner Carl og Adolf Norstedt i forlaget, og selskapet tok da navnet P. A. Norstedt & Söner. I 1833 ble det kongelig boktrykkeri.

Da ingen av sønnene fikk noen arvinger, gikk selskapet videre til niesen Emilia Norstedt, gift med grosserer Gustaf Philip Laurin (1808–1859). Etter dennes bortgang ble virksomheten ført videre av sønnene Gösta Laurin (1836–1879), Carl Laurin (1840–1917) og Albert Laurin (1842–1878). Carl Laurin som var sivilingeniør, utviklet teknologien innen setteriet og trykkeriet på Norstedt og var dessuten økonomidirektør i selskapet.

Bokklubber
 heleide (Norstedts Bokklubbar)
 Böckernas Klubb (1988, varierte tilbud)
 Nautiska Bokklubben (1991, båtliv)
 deleide
 Månadens Bok (1973, varierte tilbud fra flere forlag, Sveriges største måneds-bokklubb)
 Clio (1987, historie, deler ut Cliopriset, deleiet av Bokförlaget Atlantis AB)
 Barnens Bokklubb (1977, tre delklubber for ulike aldrer, deleiet av Bokförlaget Opal)

Referanser

Eksterne lenker
 Norstedts – offisielt nettsted
 Rabén & Sjögren – offisielt nettsted

Svenske forlag
Bokklubber
Stockholms historie
Selskaper etablert i 1823
Forlag etablert i 1820-årene
1823 i Sverige